এলেন হার্ডিং বেকার

এলেন হার্ডিং বেকার, বিবাহপূর্ব নাম সারা এলেন হার্ডিং (৮ জুন ১৮৪৭ – ৩০ মার্চ ১৮৮৬) ছিলেন একজন মার্কিন জ্যোতির্বিজ্ঞানী এবং শিক্ষক। তিনি তার জ্যোতির্বিজ্ঞান বিষয়ক বক্তৃতায় শিক্ষণ সহায়ক হিসেবে ব্যবহৃত 'সোলার সিস্টেম কুইল্ট' বা সৌরজগত নকশি কাঁথার জন্য পরিচিত।

 ব্যক্তিগত জীবন 
সারা এলেন হার্ডিং ১৮৬৭ সালের ১০ অক্টোবর আইওয়ার সিডার কাউন্টির মারিয়ন বেকারকে বিয়ে করেন। ১৮৭০-এর দশকে পরিবারটি লোন ট্রি, জনসন কাউন্টিতে চলে আসে যেখানে মারিয়নের একটি সাধারণ পণ্যের ব্যবসা ছিল। এই দম্পতির সাতটি সন্তান ছিল।

 মৃত্যু 
এলেন হার্ডিং বেকার ১৮৮৬ সালের ৩০ মার্চ যক্ষ্মা রোগে আক্রান্ত হয়ে মৃত্যুবরণ করেন।

 উল্লেখযোগ্য কাজ 

এলেন হার্ডিং বেকার সম্ভবত ১৮৭৬ সালে সোলার সিস্টেম কুইল্ট বা সৌরজগত নকশি কাঁথা তৈরি করতে শুরু করেছিলেন, যার প্রমাণ হিসেবে কাঁথাটির নিচের ডান কোণে "A.D 1876" সূচিকর্ম করা রয়েছে। প্রকল্পটি সম্পন্ন করতে তার সম্ভবত ১৮৮৩ সাল পর্যন্ত সময় লেগেছিল। সেই বছরের সেপ্টেম্বরে দ্য নিউ ইয়র্ক টাইমস আইওয়ার একটি সংবাদপত্রের উদ্ধৃতি দিয়ে লিখেছিল যে "লোন ট্রির মিসেস এম. বেকার একটি সিল্কের কাঁথা তৈরির কাজ শেষ করেছেন যা তৈরি করতে তার সাত বছর সময় লেগেছে। এতে সম্পূর্ণ এবং নির্ভুলভাবে সৌরজগত ফুটিয়ে তোলা হয়েছে।"

কাঁথাটির উপরিভাগ উলের এবং এটি উলের কাপড়ের অ্যাপ্লিক, উলের বিনুনি এবং উল ও রেশমের সূচিকর্ম দিয়ে সজ্জিত। কাঁথাটির নকশা সেই সময়ের জ্যোতির্বিজ্ঞান বইগুলোতে পাওয়া চিত্রগুলোর সাথে সাদৃশ্যপূর্ণ। কাঁথাটিতে কেন্দ্রে সূর্য এবং সৌরজগতের আটটি গ্রহ (সূর্যের চারদিকে নির্দিষ্ট কক্ষপথ সহ) এবং গ্রহাণু বেল্ট দেখানো হয়েছে। সৌরজগতের বাইরে বিদ্যমান অসংখ্য নক্ষত্রও এতে ফুটিয়ে তোলা হয়েছে। বৃহস্পতির গ্যালিলিয়ান উপগ্রহ, সেইসাথে পৃথিবী, শনি, নেপচুন এবং ইউরেনাসের উপগ্রহগুলো এবং শনির বলয় এতে অন্তর্ভুক্ত করা হয়েছে। কাঁথাটির উপরের বাম দিকে একটি বড় ধুমকেতু দেখানো হয়েছে, যা সম্ভবত ১৮৭৪ সালে জেরোম ইউজিন কোগিয়া দ্বারা আবিষ্কৃত C/1874 H1 ধুমকেতু।

কাঁথাটির পরিমাপ ৮৯ x ১০৬ ইঞ্চি (২২৫ সেমি x ২৬৯ সেমি)। এটি বর্তমানে স্মিথসোনিয়ান ইনস্টিটিউশনের ন্যাশনাল মিউজিয়াম অফ আমেরিকান হিস্ট্রিতে সংরক্ষিত আছে। প্যাট্রিসিয়া হিল ম্যাকক্লয় এবং ক্যাথরিন হিল মেয়ার্ডন এটি যাদুঘরে দান করেছিলেন, যারা বেকারের মেয়ে ক্যারির বংশধর।

জেনিফার হ্যারিসের লেখা শিশুদের বই শি স্টিচড দ্য স্টার্স: এ স্টোরি অফ এলেন হার্ডিং বেকারস সোলার সিস্টেম কুইল্ট-এ এই কাঁথা তৈরির একটি কাল্পনিক প্রেক্ষাপট বর্ণনা করা হয়েছে।

 অনুপ্রেরণা 
কাঁথাটি সম্পন্ন হওয়ার বর্ণনা দেওয়া নিবন্ধে উল্লেখ করা হয়েছে যে "মহিলাটি ধুমকেতু এবং সূর্যের দাগগুলো টেলিস্কোপের মাধ্যমে দেখার জন্য শিকাগো গিয়েছিলেন যাতে তিনি খুব নির্ভুল হতে পারেন।" শিকাগোর ইন্টারস্টেট ইন্ডাস্ট্রিয়াল এক্সপোজিশন বিল্ডিং-এ একটি টেলিস্কোপ স্থাপন করা হয়েছিল যাতে নাগরিক এবং দর্শনার্থীরা ১৮৭৪ সালে আবিষ্কৃত কোগিয়ার ধুমকেতু দেখতে পারেন। ১৮৮২ সালের মহাধুমকেতুটিও হতে পারে সেই মহাজাগতিক বস্তু যা দেখার জন্য বেকার শিকাগো ভ্রমণ করেছিলেন।

অনুপ্রেরণার আরেকটি উৎস হতে পারেন ভাসার কলেজের জ্যোতির্বিজ্ঞানের অধ্যাপক মারিয়া মিচেল। ১৮৬৯ সালের আগস্টে মিচেল সূর্যগ্রহণ অধ্যয়নের জন্য তার চারজন নারী শিক্ষার্থীকে আইওয়ার বার্লিংটনে নিয়ে এসেছিলেন। বিড়ম্বনার বিষয় হলো, মিচেল সূচিকর্মকে "নারীর শৃঙ্খল" হিসেবে নিন্দা করেছিলেন। তবে তিনি স্বীকার করেছিলেন যে এই শিল্পের মাধ্যমে শেখা সূক্ষ্ম খুঁটিনাটির প্রতি মনোযোগ জ্যোতির্বিজ্ঞান অধ্যয়নেও ভালোভাবে কাজে লাগে। তিনি লিখেছিলেন যে "চোখ সূচিকর্মের সূক্ষ্ম জালে সুঁই পরিচালনা করে, সেই চোখ একইভাবে মাইক্রোমিটারের মাকড়সার জালের সাহায্যে একটি নক্ষত্রকে দ্বিখণ্ডিত করতে পারবে।"

 তথ্যসূত্র 

বিষয়শ্রেণী:সিনসিনাটির ব্যক্তি
বিষয়শ্রেণী:আইওয়ার শিল্পী
বিষয়শ্রেণী:১৮৪৭-এ জন্ম
বিষয়শ্রেণী:১৮৮৬-এ মৃত্যু
বিষয়শ্রেণী:মার্কিন নারী জ্যোতির্বিজ্ঞানী
বিষয়শ্রেণী:ঊনবিংশ শতাব্দীর মার্কিন জ্যোতির্বিজ্ঞানী
বিষয়শ্রেণী:মহাকাশ শিল্পী
বিষয়শ্রেণী:ঊনবিংশ শতাব্দীতে যক্ষ্মায় মৃত্যু
বিষয়শ্রেণী:আইওয়ায় যক্ষ্মায় মৃত্যু
বিষয়শ্রেণী:মার্কিন নকশি কাঁথা শিল্পী